Κοινή δράση 2003/870/ΚΕΠΠΑ του Συμβουλίου

της 8ης Δεκεμβρίου 2003

για την τροποποίηση και παράταση της εντολής του ειδικού εντεταλμένου της Ευρωπαϊκής Ένωσης στην Πρώην Γιουγκοσλαβική Δημοκρατία της Μακεδονίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 14, το άρθρο 18 παράγραφος 5 και το άρθρο 23 παράγραφος 2,

Εκτιμώντας τα ακόλουθα:

(1) Στις 10 Δεκεμβρίου 2002, το Συμβούλιο υιοθέτησε την κοινή δράση 2002/963/ΚΕΠΠΑ(1) για την τροποποίηση και παράταση της εντολής του ειδικού εντεταλμένου της Ευρωπαϊκής Ένωσης στην Πρώην Γιουγκοσλαβική Δημοκρατία της Μακεδονίας.

(2) Στις 16 Ιουνίου 2003, το Συμβούλιο υιοθέτησε την κοινή δράση 2003/446/ΚΕΠΠΑ, για την τροποποίηση και παράταση της εντολής του ειδικού εντεταλμένου έως τις 31 Δεκεμβρίου 2003.

(3) Βάσει επισκόπησης της κοινής δράσης 2002/963/ΚΕΠΠΑ, η εντολή του ειδικού εντεταλμένου θα πρέπει να τροποποιηθεί και να παραταθεί.

(4) Στις 17 Νοεμβρίου 2003, το Συμβούλιο υιοθέτησε κατευθυντήριες γραμμές ως προς το διορισμό, την εντολή καθηκόντων και τη χρηματοδότηση των ειδικών εντεταλμένων της Ευρωπαϊκής Ένωσης,

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Η θητεία του κ. Alexis BROUHNS ως ειδικού εντεταλμένου της Ευρωπαϊκής Ένωσης στην Πρώην Γιουγκοσλαβική Δημοκρατία της Μακεδονίας (ΠΓΔΜ) παρατείνεται.

Άρθρο 2

Η εντολή του ειδικού εντεταλμένου βασίζεται στον στόχο πολιτικής της Ευρωπαϊκής Ένωσης στην ΠΓΔΜ που είναι να συμβάλει στην παγίωση της ειρηνευτικής πολιτικής διαδικασίας και στην πλήρη εφαρμογή της συμφωνίας πλαισίου, καθιστώντας έτσι δυνατή την περαιτέρω πρόοδο στην πορεία προς την ευρωπαϊκή ολοκλήρωση διά μέσου της διαδικασίας σταθεροποίησης και σύνδεσης.

Ο ειδικός εντεταλμένος της Ευρωπαϊκής Ένωσης υποστηρίζει το έργο του ύπατου εκπροσώπου στην περιοχή.

Άρθρο 3

Για την επίτευξη του εν λόγω στόχου πολιτικής, η εντολή του ειδικού εντεταλμένου της Ευρωπαϊκής Ένωσης συνίσταται στα εξής:

α) διατήρηση στενής επαφής με την κυβέρνηση της ΠΓΔΜ και με τα μέρη τα οποία συμμετέχουν στην πολιτική διαδικασία·

β) παροχή συμβουλών και διευκόλυνση της πολιτικής διαδικασίας εξ ονόματος της Ευρωπαϊκής Ένωσης·

γ) εξασφάλιση του συντονισμού των προσπαθειών της διεθνούς κοινότητας να βοηθήσει στην εφαρμογή και διατήρηση των διατάξεων της συμφωνίας πλαισίου της 13ης Αυγούστου 2001, κατά τα οριζόμενα στην εν λόγω συμφωνία και στα παραρτήματά της·

δ) στενή παρακολούθηση των θεμάτων ασφαλείας και σχέσεων μεταξύ εθνοτήτων και υποβολή εκθέσεων, καθώς και συνεννοήσεις με όλους τους σχετικούς οργανισμούς για τον σκοπό αυτόν·

ε) παροχή καθοδήγησης στον αρχηγό αποστολής/αστυνομικό επίτροπο της αστυνομικής αποστολής της Ευρωπαϊκής Ένωσης (EUPOL/Proxima)·

στ) σε συνεργασία με τον αρχηγό αποστολής/αστυνομικό επίτροπο της EUPOL/Proxima και σε συντονισμό με την προεδρία, διεξαγωγή τακτικού διαλόγου με τις αρχές της ΠΓΔΜ σχετικά με την πορεία της EUPOL/Proxima.

Άρθρο 4

1. Ο ειδικός εντεταλμένος της Ευρωπαϊκής Ένωσης είναι αρμόδιος για την εκτέλεση της εντολής και ενεργεί υπό την αιγίδα και την επιχειρησιακή καθοδήγηση του ύπατου εκπροσώπου. Ο ειδικός εντεταλμένος της Ευρωπαϊκής Ένωσης είναι υπόλογος στην Επιτροπή για όλες τις δαπάνες.

2. Η επιτροπή πολιτικής και ασφάλειας (ΕΠΑ) αποτελεί προνομιούχο συνομιλητή του ειδικού εντεταλμένου της Ευρωπαϊκής Ένωσης και συνιστά το πρωταρχικό σημείο επαφής με το Συμβούλιο. Η ΕΠΑ παρέχει στρατηγική καθοδήγηση και πολιτική στήριξη στον ειδικό εντεταλμένο της Ευρωπαϊκής Ένωσης εντός των πλαισίων της εντολής καθηκόντων του.

Άρθρο 5

1. Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ειδικού εντεταλμένου της Ευρωπαϊκής Ένωσης ανέρχεται σε 370000 ευρώ.

2. Η διαχείριση των δαπανών που χρηματοδοτούνται από το ποσό που ορίζεται στην παράγραφο 1 γίνεται σύμφωνα με τις διαδικασίες και τους κανόνες της που ισχύουν για τον γενικό προϋπολογισμό της Ευρωπαϊκής Ένωσης με την εξαίρεση ότι οποιαδήποτε προχρηματοδότηση δεν παραμένει κτήση της Κοινότητας.

3. Η διαχείριση των δαπανών υπόκειται σε σύμβαση μεταξύ του ειδικού εντεταλμένου της Ευρωπαϊκής Ένωσης και της Επιτροπής.

4. Η προεδρία, η Επιτροπή ή/και τα κράτη μέλη παρέχουν, εφόσον χρειάζεται, υλικοτεχνική υποστήριξη στην περιοχή.

Άρθρο 6

1. Εντός των πλαισίων της εντολής καθηκόντων και των αντίστοιχων διαθέσιμων χρηματοδοτικών μέσων ο ειδικός εντεταλμένος της Ευρωπαϊκής Ένωσης είναι αρμόδιος για τη σύσταση της ομάδας του μετά από διαβούλευση με την προεδρία, επικουρούμενος από τον γενικό γραμματέα/ύπατο εκπρόσωπο και με πλήρη συμμετοχή της Επιτροπής. Ο ειδικός εντεταλμένος της Ευρωπαϊκής Ένωσης ενημερώνει την προεδρία και την Επιτροπή για την τελική σύνθεση της ομάδας του.

2. Τα κράτη μέλη και τα θεσμικά όργανα της Ευρωπαϊκής Ένωσης είναι δυνατόν να προτείνουν την απόσπαση προσωπικού στην υπηρεσία του ειδικού εντεταλμένου της Ευρωπαϊκής Ένωσης. Οι αποδοχές του τυχόν αποσπασμένου από κράτος μέλος ή από θεσμικό όργανο της Ευρωπαϊκής Ένωσης προσωπικού στην υπηρεσία του ειδικού εντεταλμένου της Ευρωπαϊκής Ένωσης θα καλύπτονται από το κράτος μέλος ή θεσμικό όργανο της Ευρωπαϊκής Ένωσης αντίστοιχα.

3. Οι θέσεις της κατηγορίας Α που δεν καλύπτονται με απόσπαση δημοσιεύονται, ως προσήκει, από τη γενική γραμματεία του Συμβουλίου και κοινοποιούνται επίσης στα κράτη μέλη και στα θεσμικά όργανα της ΕΕ, προκειμένου να προσληφθούν οι υποψήφιοι με τα περισσότερα προσόντα.

4. Τα προνόμια, οι ασυλίες και λοιπές εγγυήσεις που απαιτούνται για την εκτέλεση και την ομαλή διεξαγωγή της αποστολής του ειδικού εντεταλμένου της Ευρωπαϊκής Ένωσης και των μελών του προσωπικού του, καθορίζονται από κοινού με τα μέρη. Τα κράτη μέλη και η Επιτροπή παρέχουν την απαιτούμενη υποστήριξη για τον σκοπό αυτόν.

Άρθρο 7

Ο ειδικός εντεταλμένος της Ευρωπαϊκής Ένωσης αναφέρεται αυτοπροσώπως στον ύπατο εκπρόσωπο και στην ΕΠΑ, δύναται δε να αναφέρεται και στην αρμόδια ομάδα εργασίας. Διαβιβάζει τακτικές εκθέσεις εγγράφως προς τον ύπατο εκπρόσωπο, το Συμβούλιο και την Επιτροπή. Ο ειδικός εντεταλμένος της Ευρωπαϊκής Ένωσης δύναται να αναφέρεται στο Συμβούλιο Γενικών Υποθέσεων και Εξωτερικών Σχέσεων κατόπιν συστάσεως του ύπατου εκπροσώπου και της ΕΠΑ.

Άρθρο 8

Για να διασφαλίζεται η συνοχή της εξωτερικής δράσης της Ευρωπαϊκής Ένωσης, οι δραστηριότητες του ειδικού εντεταλμένου της Ευρωπαϊκής Ένωσης συντονίζονται με τις δραστηριότητες του ύπατου εκπροσώπου, της προεδρίας και της Επιτροπής. Οι ειδικοί εντεταλμένοι της Ευρωπαϊκής Ένωσης ενημερώνουν τακτικά τις αποστολές των κρατών μελών και τις αντιπροσωπείες της Επιτροπής. Στενή επαφή διατηρείται επιτόπου με την προεδρία, την Επιτροπή και τους αρχηγούς των διπλωματικών αποστολών οι οποίοι καταβάλλουν κάθε δυνατή προσπάθεια προς επικουρία του ειδικού εντεταλμένου της Ευρωπαϊκής Ένωσης στην εκπλήρωση της εντολής του. Ο ειδικός εντεταλμένος της Ευρωπαϊκής Ένωσης συνεργάζεται επίσης με άλλους διεθνείς και περιφερειακούς παράγοντες επιτόπου.

Άρθρο 9

Η υλοποίηση της κοινής δράσης και η εναρμόνισή της με άλλες συμμετοχές της Ευρωπαϊκής Ένωσης στην περιοχή επισκοπείται τακτικά. Ο ειδικός εντεταλμένος της Ευρωπαϊκής Ένωσης υποβάλλει εγγράφως προς τον ύπατο εκπρόσωπο, το Συμβούλιο και την Επιτροπή γενική γραπτή έκθεση για την εκτέλεση της εντολής καθηκόντων του δύο μήνες πριν από τη λήξη της ισχύος της. Η έκθεση αυτή αποτελεί τη βάση για την αξιολόγηση της κοινής δράσης από τις αρμόδιες ομάδες εργασίας και την ΕΠΑ. Στα πλαίσια των γενικών προτεραιοτήτων για την επιτόπου ανάπτυξη, ο ύπατος εκπρόσωπος προβαίνει σε συστάσεις προς την ΕΠΑ όσον αφορά την απόφαση του Συμβουλίου για ανανέωση, τροποποίηση ή λήξη της εντολής.

Άρθρο 10

Η παρούσα κοινή δράση αρχίζει να ισχύει την 1η Ιανουαρίου 2004.

Εφαρμόζεται μέχρι τις 30 Ιουνίου 2004.

Άρθρο 11

Η παρούσα κοινή δράση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες, 8 Δεκεμβρίου 2003.

Για το Συμβούλιο

Ο Πρόεδρος

F. Frattini

(1) ΕΕ L 334 της 11.12.2002, σ. 7· κοινή δράση όπως τροποποιήθηκε από την κοινή δράση 2003/446/ΚΕΠΠΑ (ΕΕ L 150 της 18.6.2003, σ. 71).